**แบบฟอร์มการเขียนแบบถอดประสบการณ์การเรียนรู้ ด้านเทคนิคการเรียนการสอนที่เน้นผู้เรียนเป็นสำคัญ**

**1. ชื่อ-สกุล ผู้เล่าเรื่อง**  อาจารย์ สุพจนินท์ ดวงจินดา คณะวิชา/หน่วยงาน สถาบันภาษาอังกฤษ

**2. ชื่อ-สกุล ผู้บันทึก** อาจารย์ ปาจารีย์ ศรีวัฒนพงศ์ คณะวิชา/หน่วยงาน สถาบันภาษาอังกฤษ

**3. บทบาท หน้าที่และความรับผิดชอบของผู้เล่าเรื่อง**

 เป็นอาจารย์สอนภาษาอังกฤษ รายวิชา Foundation English I , Foundation English II, Foundation English III, Foundation English for Science and Technology I, Foundation English for Science and Technology II, Communicative English I, Communicative English II, English Listening and Speaking I, English Listening and Speaking II และ English Reading and Writing และเป็นผู้ประสานงานรายวิชา Foundation English II และ Communicative English II

**4. เรื่องที่เล่า**

 เทคนิคการสอนวิชาภาษาอังกฤษเพื่อการสื่อสารเพื่อให้นักศึกษานำไปใช้ได้ในสถานการณ์จริงอย่างทันท่วงที

**5. บริบทหรือความเป็นมาของเรื่องที่เล่า**

ในการสอนภาษาอังกฤษเพื่อการสื่อสารนั้น หลายๆครั้งที่นักศึกษาถูกประเมินผลโดยการให้แต่งบทสนทนาส่งและพบว่าได้ผลสัมฤทธิ์ที่ดี นักศึกษาสามารถเข้าใจในบทเรียนนั้นๆได้ดีและพูดคล่อง อันเนื่องมาจากการฝึกฝนก่อนการเก็บคะแนน แต่หากเป็นการถามโดยไม่ให้เวลาเตรียมตัวนั้น นักศึกษามักจะไม่สามารถตอบได้ ซึ่งผู้สอนเห็นว่าเป็นปัญหาสำคัญ เพราะในชีวิตประจำวันนั้นการสื่อสารด้วยภาษาอังกฤษกับชาวต่างชาติ นักศึกษาไม่สามารถที่จะกลับมาใช้เวลาคิดหลายๆวันแล้วค่อยตอบเหมือนกับการเตรียมพร้อมเพื่อเก็บคะแนนได้ นักศึกษาควรจะมีความสามารถในการสื่อสารได้อย่างทันท่วงทีในสถานการณ์ต่างๆได้มากขึ้น ตลอดจนผู้สอนมีความคิดว่า การให้นักศึกษาแต่งบทสนทนาส่งนั้นอาจไม่เกิดผลสัมฤทธิ์ในบทเรียนเสมอไป ผู้ สอนจึงพยายามคิดวิธีการประเมินผล และเก็บคะแนนในรูปแบบอื่นๆที่มุ่งเน้นให้นักศึกษาสามารถใช้ภาษาอังกฤษอย่างทันท่วงที และคล่องแคล่วมากขึ้น ตลอดจนการสนับสนุนให้นักศึกษาสามารถนำความคิดของตนเองมานำเสนอเป็นภาษาอังกฤษได้ง่ายมากขึ้น

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ**

ผู้สอนเลือกใช้วิธีการใหม่ในบทเรียนเรื่องเกี่ยวกับ การพูดถึงสุขภาพ อาการป่วย และอาการบาดเจ็บต่างๆ และการให้คำแนะนำแก่ผู้อื่นที่มีอาการป่วยหรือบาดเจ็บนั้นๆ ตลอดจนการปรึกษาหารือกันในปัญหาด้านสุขภาพอย่างง่ายๆ เพราะอาการเจ็บป่วยเป็นเรื่องสำคัญและมีอันตรายถึงชีวิตหากมีการสื่อสารผิดพลาด ซึ่งสามารถสรุปออกมาโดยสังเขปเป็นข้อๆ ดังนี้

6.1 ผู้สอนให้รายชื่อคำศัพท์เกี่ยวกับอาการเจ็บป่วย ไม่สบายตัวทั่วๆไป แก่นักศึกษาและให้นักศึกษาท่องศัพท์นั้นๆ

6.2 ผู้สอน สอนรูปแบบประโยคต่างๆสำหรับใช้ในการแนะนำผู้อื่น เช่น Why don’t you…., you should (ทำไมเธอไม่ทำ ….อย่างนี้ล่ะ, เธอควร…..)

6.3 ผู้สอนชี้แจงวิธีการประเมินผลแก่นักศึกษา โดยการประเมินผลจะทำเป็นคู่ โดยมีขั้นตอนโดยสังเขป ดังนี้

6.3.1 นักศึกษาคนที่ 1 จับฉลากคำศัพท์อาการ /โรคขึ้นมา โดยห้ามบอกคู่ และจะได้รับคะแนน ถ้าทราบความหมายของคำศัพท์นั้น

6.3.2 นักศึกษาคนที่ 1 ต้องใช้ภาษาท่าทางในการบอกใบ้ให้นักศึกษาคนที่ 2 เข้าใจว่าตนเองเป็นอะไร หรืออธิบายเป็นภาษาอังกฤษอย่างง่ายๆโดยห้ามพูดคำศัพท์นั้นออกมา

6.3.3 นักศึกษาคนที่ 2 ต้องสามารถบอกคำศัพท์ที่ถูกต้องได้ จึงจะได้คะแนน ต่อไป

6.3.4 นักศึกษาคนที่ 2 ต้องให้คำแนะนำที่คิดขึ้นมาตอนนั้นให้เหมาะสมกับคำศัพท์ เช่น อาจจะแนะนำให้ทานยา หรือ พบแพทย์ โดยนักศึกษาต้องพูดได้อย่างถูกต้อง เหมาะสมจึงจะได้คะแนนถัดไป

6.3.5 นักศึกษาคนที่ 1 ต้องปฏิเสธคำแนะนำของนักศึกษาคนที่ 1 โดยต้องคิดหาเหตุผลที่เหมาะสม โดยนักศึกษาต้องพูดได้อย่างถูกต้อง เหมาะสมจึงจะได้คะแนนถัดไป

6.3.6 นักศึกษาคนที่ 2 ต้องให้คำแนะนำที่ 2 แก่นักศึกษาคนที่หนึ่ง ซึ่งเป็นการแก้ขอจำกัดของคำแนะนำที่ 1 หรือคำแนะนำใหม่ก็ได้ โดยนักศึกษาต้องพูดได้อย่างถูกต้อง เหมาะสมจึงจะได้คะแนนถัดไป

6.3.8 นักศึกษาคนที่ 2 ตอบตกลง และ จบบทสนทนา โดยนักศึกษาต้องพูดได้อย่างถูกต้อง เหมาะสมจึงจะได้คะแนนถัดไป

6.3.7 นักศึกษาคนที่ 1 ตกลงจะทำตามคำแนะนำที่ 2 และขอความช่วยเหลือในการทำตามคำแนะนำนั้นๆ โดยนักศึกษาต้องพูดได้อย่างถูกต้อง เหมาะสมจึงจะได้คะแนนถัดไป

**7. เทคนิคหรือกลยุทธ์ที่ทำให้เกิดความสำเร็จ**

**กลยุทธ์ที่ทำให้เกิดความสำเร็จนั้นโดยมากเกิดจากการที่เปิดโอกาสให้ผู้เรียนได้แสดงความคิดและแสดงศักยภาพของตนเองอย่างเต็มที่ในรูปแบบที่สนุกสนานตื่นเต้นโดยสามารถสรุปเป็นข้อๆต่อที่มีความสอดคล้องกับกระบวนการปฏิบัติได้ดังนี้**

7.1 การผลักดันให้นักศึกษาได้ท่องศัพท์และคิดท่าทางประกอบคำศัพท์ในแบบของตนเองทำให้มีความสนุกสนานในการเรียน หรือการอธิบายอาการและนักศึกษาได้รู้จักศัพท์ที่จำเป็นเพิ่มขึ้น ทั้งนักศึกษาที่กำลังสอบ และเพื่อนๆในชั้นที่กำลังดูก็ได้รับความสนุกสนานในการเดาศัพท์จากท่าทางหรือคำอธิบายจากเพื่อน

7.2 การฝึกฝนการให้คำแนะนำโดยท่องจำรูปแบบที่หลากหลาย และสามารถนำไปประยุกต์ใช้ในเรื่องอื่นๆได้ และความสนุกสนานในการลุ้น และรีบคิดคำแนะนำให้ทันเวลาตลอดจนการรีบหาเหตุผลมาประกอบบทสนทนา นักศึกษารู้สึกตื่นเต้นและกระตือรือร้น ตลอดจนตั้งใจฟังเพื่อนในการPresent มากขึ้น

7.3 การมีเกณฑ์การให้คะแนนที่ชัดเจนทำให้นักศึกษาพยายามมากขึ้น เพื่อให้ได้คะแนน และโดยส่วนใหญ่เตรียมตัวมาดีมากๆ

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น**

 **ผู้เรียนเป็นส่วนร่วมที่สำคัญที่สุด** ยิ่งผู้เรียนมีความกระตือรือร้นมากเท่าใด บทเรียนก็ยิ่งมีความสนุกสนานและสัมฤทธิ์ผลมากเท่านั้น นักศึกษาหลายๆคนใช้ความคิดได้สร้างสรรค์และตอบคำถามได้รวดเร็วมากๆ เช่น นักศึกษาชายหากจับฉลากได้โรคปวดท้องประจำเดือนของผู้หญิงก็มักจะมีคำอธิบายหรือท่าทางที่สื่อได้ชัดเจนบางทีก็ตลกขบขัน เพิ่มความสนุกสนานมากขึ้น

**9. อุปสรรคหรือปัญหาในการทำงาน และแนวทางในการแก้ปัญหา/อุปสรรคดังกล่าว**

**อุปสรรคสามารถแบ่งออกได้เป็น 2 ประเภทใหญ่ๆคือ**

**9.1 อุปสรรคที่เกิดจากผู้เรียน**

**9.2 อุปสรรคจากข้อบกพร่องของวิธีการวัดผลสัมฤทธิ์**

**9.1 อุปสรรคที่เกิดจากผู้เรียน**

อุปสรรคในการทำงานที่สำคัญที่สุดคือ ความประหม่าในการพูดภาษาอังกฤษ หรือทัศนคติที่ไม่ดีต่อตนเองของนักศึกษา เช่น การคิดว่าตนเองไม่เก่ง ไม่มีความสามารถ และขาดความกระตือรือร้นในรายวิชานั้นๆ คิดแค่อยากให้ผ่าน ตลอดจนการมองว่า ตนควรจะทุ่มเทเวลาให้กับวิชาคณะมากกว่าวิชาอื่นๆ

ผู้สอนพยายามพูดให้กำลังใจนักศึกษา ชี้แจงว่า ไม่มีใครแก่เกินเรียน และความผิดพลาดนั้นก่อให้เกิดการเรียนรู้ที่ดีที่สุด ทุกๆคนสามารถพูดผิดได้ ไม่ต้องอาย

ผู้สอนพยายามพูดให้นักศึกษาเข้าใจ และตระหนักถึงความสำคัญของภาษาอังกฤษทั้งในปัจจุบันและอนาคต ยกตัวอย่างสถานที่ทำงานดีๆซึ่งต้องใช้คะแนนภาษาอังกฤษในการสมัคร พูดถึงข้อดีต่างๆที่จะได้ ถ้าเก่งขึ้นแม้เพียงนิดเดียวเพื่อเป็นการเสริมแรงให้แก่นักศึกษา

ผู้สอนมักจะให้นักศึกษาที่ได้คะแนนน้อย พยายามเขียนวิเคราะห์ตนเองเสมอ ว่าจุดอ่อนของตนในวิชานี้คืออะไร และร่วมมือหาทางแก้ปัญหากับนักศึกษา เช่นแนะนำ website การสอนภาษาอังกฤษ link youtube ต่างๆที่มีประโยชน์ และหนังสือภาษาอังกฤษที่อธิบายง่ายๆ ตลอดจน Application ฝึกภาษาอังกฤษใน tablet หรือ โทรศัพท์มือถือ

**9.2 อุปสรรคจากข้อบกพร่องของวิธีการวัดผลสัมฤทธิ์**

การวัดผลด้วยวิธีที่ผู้สอนคิดขึ้นยังมีช่องโหว่อีกหลายประการ เช่น นักศึกษาไม่ได้วัดผลทางด้านการเขียน และยังมีช่องให้นักศึกษาซักซ้อมท่าทางหรือคิดประโยคแนะนำกว้างๆมาพูด โดยไม่ได้ใช้ความคิด ณ ตอนนั้น

**10. ผลลัพธ์หรือความสำเร็จที่เกิดขึ้นคือ**

นักศึกษาส่วนใหญ่มีความกระตือรือร้น ตั้งใจ สนุกสนานกับการวัดผลสัมฤทธิ์แบบนี้ และนักศึกษาส่วนใหญ่ได้คะแนนดี ทั้งๆที่นักศึกษากล่าวว่าการประเมินผลแบบนี้ค่อนข้างยากกว่าการเตรียมตัวมา พรีเซนต์ตามสคริปต์ และนักศึกษายังสามารถนำรูปแบบคำแนะนำไปใช้กับบทเรียนอื่นๆได้อีกด้วย

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

ผู้สอนได้เรียนรู้ว่า การวัดผลสัมฤทธิ์ในการเรียนรู้ของนักศึกษาสามารถทำได้หลายวิธี ผู้สอนควรหาวิธีการประเมินผลที่หลากหลายมาใช้ให้เหมาะสมกับบทเรียนและทำให้ความรู้นั้นๆติดตัวนักศึกษาไปในระยะยาวให้ได้

**12. สมรรถนะ (ความรู้ ทักษะ หรือทัศนคติ) ของผู้เล่าเรื่อง**

ผู้สอนมีประสบการณ์การสอน วิชาภาษาอังกฤษเพื่อการสื่อสารมามากกว่า 5 รายวิชา และประสบการณ์ในการสอนมากกว่า 3 ปี ผู้สอนมีทัศนคติเชิงบวกต่อการเรียนรู้ของนักศึกษา และการสอนภาษาอังกฤษ

**13. ผลงานเชิงประจักษ์ของผู้เล่าเรื่อง คือ**

อาจารย์สอนดีเด่นประจำปีการศึกษา 2555

 อาจารย์สอนดีเด่นประจำปีการศึกษา2556

ความคิดเห็นเชิงบวกของนักศึกษาในการประเมินการเรียนการสอน เช่น “อาจารย์ทำให้หนูรักภาษาอังกฤษมากขึ้น” ใช้วิธีการสังเกตพฤติกรรมของนักศึกษาในห้องเรียน แม้ว่าผลลัพธ์จะไม่เป็นที่ประจักษ์ก็ตาม ข้อมูลความคิดเห็นของผู้เรียนจากการสัมภาษณ์แบบไม่มีโครงสร้างที่อยู่ในแง่บวกต่อการจัดการเรียนการสอนดังกล่าว